open-index/open-wikipedia-markdown huggingface dataset:
יחסי איחוד האמירויות הערביות – לבנון

**יחסי איחוד האמירויות הערביות–לבנון** (בערבית: **العلاقات اللبنانية الإماراتية**) הם היחסים בין **[[איחוד האמירויות הערביות]]** ובין '''הרפובליקה הלבנונית.

## רקע
לאיחוד האמירויות הערביות יש שגרירות בביירות, ואילו לבנון מחזיקה שגרירות באבו דאבי וקונסוליה כללית בדובאי. שתי המדינות הן חלק מהמזרח התיכון וחולקות קשרי תרבות קרובים. ישנם מאות אלפי לבנונים גולים החיים ועובדים באיחוד האמירויות הערביות.

## תקריות דיפלומטיות
ב-30 באוקטובר 2021 הודיעה איחוד האמירויות לשגרירים לחזור ארצה כאות הזדהות עם סעודיה, לאחר שזו השיבה את שגריריה מלבנון, בשל "הסגנון הבלתי מקובל" מצד כמה בכירים בלבנון כלפי סעודיה.

## יחסים כלכליים
בשנת 2016, היקף הסחר בין איחוד האמירויות הערביות לבין לבנון הסתכם ב-1.382 מיליארד דולר אמריקאי כאשר איחוד האמירויות הערביות ייצאה ללבנון סחורה בשווי 956 מיליון דולר אמריקאי ולבנון ייצאה לאיחוד האמירויות הערביות סחורה בשווי 426 מיליון דולר אמריקאי.

איחוד האמירויות הערביות מייצאת ללבנון בעיקר תכשיטים, יהלומים, זהב, מכוניות, אוטובוסים, אלומיניום גולמי, חלקי רכב, סבון, מוצרי שיער, נפט מזוקק, מחשבים, טלפונים, ערכות קפה ותה, שוקולד, גלידה, פירות טרופים, פלפל, תה, קמח לבן ועוד. לבנון מייצאת לאיחוד האמירויות הערביות בעיקר זהב, תכשיטים, יהלומים, בשמים, מוצרי שיער, סבון, תפוחי אדמה, קפה, פירות טרופים, בצל, מחשבים, שסתומים, לוחות אלקטרונים, נפט מזוקק ועוד.

## הערות שוליים

קטגוריה:ערכים ללא קטגוריות פיזיות - יחסי חוץ
יחסי איחוד האמירויות הערביות – סוריה

ממוזער|שגרירות איחוד האמירויות הערביות בדמשק בעת פתיחתה מחדש ב-2018
**יחסי איחוד האמירויות הערביות – סוריה** (בערבית: **العلاقات الإماراتية السورية**) הם היחסים הדיפלומטיים בין **[[איחוד האמירויות הערביות]]** ובין **[[סוריה|הרפובליקה הערבית הסורית]]**.

## רקע
לאיחוד האמירויות הערביות יש שגרירות בדמשק, ואילו סוריה מחזיקה שגרירות באבו דאבי וקונסוליה כללית בדובאי. שתי המדינות הן חלק מהמזרח התיכון וחולקות קשרי תרבות קרובים. ישנם רבים ממוצא סורי החיים באיחוד האמירויות הערביות.

## מלחמת האזרחים בסוריה
החל משנת 2011 מתרחשת בסוריה מלחמת האזרחים, אך למרות זאת, ב-25 בספטמבר 2013, שר החוץ של איחוד האמירויות עבדאללה בן זאיד אל נאהייאן אמר כי איחוד האמירויות הערביות ימשיכו לתמוך בסורים ובלגיטימיות שלהם, והשאיפות של האיחוד הם להחזיר את הביטחון והיציבות למדינה. עם זאת, איחוד האמירויות הערביות היא לא תומכת באופן פעיל במשטרו של בשאר אל-אסד. ב-13 בינואר 2014, סגן הנשיא, ראש הממשלה והאמיר של דובאי השייח' מוחמד בן ראשד אאל מכתום, אמר כי לא ייתכן פתרון ארוך טווח לסיים את המלחמה עם אסד בשלטון, וחזה כי הנשיא הסורי בסופו של דבר יאבד את כוחו.

איחוד האמירויות הערביות לקחו חלק בשנת 2014 ההתערבות האמריקנית בסוריה, ובשנת 2015 תמכו בהתערבות הרוסית במלחמת האזרחים בסוריה.

על אף שאיחוד האמירויות הערביות ממשיך להביע תמיכה מדינית באופוזיציה הסורית, היא הואשמה בשמירה על קשרים עם ממשלת סוריה.

בנובמבר 2018 דווח כי איחוד האמירויות הערביות מנהלת משא ומתן עם סוריה על פתיחתה מחדש של שגרירותה בדמשק, כבר היה דיפלומט מוצב בה באופן קבוע, שפועל כמתווך בין סוריה וסעודיה בשיחות פיוס שכללו נציגים משתי המדינות. ב-27 בדצמבר 2018, איחוד האמירויות הערביות הודיעה שהיא פתחה מחדש את שגרירותה בדמשק, לאחר למעלה מ-6 שנים של סגירה. איחוד האמירויות פרסמה הצהרה שבה נאמר כי המדינה "רוצה להחזיר את היחסים למסלולם הרגיל", וכי "תפקיד ערבי בסוריה הפך הכרחי עוד יותר כדי להתמודד עם ההתפשטות האזורית של איראן וטורקיה".

בחודש מרץ 2022 הוזמן בשאר אסד לאיחוד האמירויות הערביות, בביקור הראשון אי פעם של אסד במדינה ערבית כלשהי מאז פרוץ מלחמת האזרחים.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
סופיה אוגוסטה מהולשטיין-גוטורפ

**סופיה אוגוסטה מהולשטיין-גוטורפ** (בגרמנית: **Sophie Augusta von Holstein-Gottorp**; 5 בדצמבר 1630 - 12 בדצמבר 1680), הייתה נסיכה ויורשת עצר. בתו של פרידריך השלישי, דוכס הולשטיין-גוטורפ, ואשתו של יוהאן השישי, נסיך אנהלט-צרבסט.

## ביוגרפיה
סופיה אוגוסטה נולדה ב-5 בדצמבר 1630 בטירת גוטורפ, לפרידריך השלישי, דוכס הולשטיין-גוטורפ ולמריה אליזבת, דוכסית סקסוניה, בתם של יוהאן גאורג הראשון, הנסיך הבוחר מסקסוניה ומגדלנה זיבילה, דוכסית פרוסיה.

ב-16 בספטמבר 1649 התחתנה סופיה אוגוסטה עם יוהאן השישי, נסיך אנהלט-צרבסט, ממנו נולדו לה 14 ילדים. בשנת 1667 מת בעלה, ובנה קרל, נסיך אנהלט-צרבסט עלה לשלטון במקומו. מכיוון שקרל היה קטין, הפכה סופיה אוגוסטה לעוצרת במקומו עד הגיעו לבגרות בשנת 1674.

ב-12 בדצמבר 1680 מתה סופיה אוגוסטה בקוזוויג, והיא בת 50 שנה.

## משפחתה
ב-16 בספטמבר 1649 התחתנה סופיה אוגוסטה עם יוהאן השישי, נסיך אנהלט-צרבסט, ממנו נולדו לה 14 ילדים:
* יוהאן פרידריך, נסיך הכתר של אנהלט-צרבסט (1650–1651).
* גאורג רודולף, נסיך הכתר של אנהלט-צרבסט (1651–1652).
* קרל, נסיך אנהלט-צרבסט (1652–1718).
* אנטון גינטר, נסיך אנהלט-מיהלינגן (1653–1714).
* יוהאן אדולף מאנהלט-צרבסט (1654–1726).
* יוהאן לודוויג הראשון, נסיך אנהלט-דורנבורג (1656–1704).
* יואכים ארנסט מאנהלט-צרבסט (1657–1658).
* מגדלנה סופיה מאנהלט-צרבסט (1658–1659).
* פרידריך מאנהלט-צרבסט (1660).
* הדוויג מריה אלאנורה מאנהלט-צרבסט (1662).
* סופיה אוגוסטה, נסיכת אנהלט-צרבסט (1663–1694), התחתנה עם יוהאן ארנסט השלישי, דוכס סקסוניה-ויימאר.
* בת מתה (1664).
* אלברכט מאנהלט-צרבסט (1665).
* אוגוסט מאנהלט-צרבסט (1666–1667).

## אילן יוחסין

## קישורים חיצוניים

קטגוריה:נסיכות גרמניות
קטגוריה:ילידות 1630
קטגוריה:נפטרים ב-1680
טורית מקלונית

**טורית מקלונית** (שם מדעי: *Turittella bacillum*) הוא מין של חילזון ימי. החלזונות ממין זה המאופיינים בקונכייה בורגית גבוהה וצרה, דמוית מגדל ספירלי. לעיתים קצהה קטום ומסתיים ב"סתימה" סידנית. גודלה בינוני, בין 40 ל-120 מילימטר בממוצע. פירוש שם הסוג המדעי הוא "מגדל" או "צריח" ופירוש שם המין הוא "מקל", על שם קונכייתה המגדלית והחלקה.

כמו רוב מיני הטורית, חלזונות הטורית המקלונית חיים במפרצים, לגונות וימים רדודים ושקטים. הם מתחפרים בחולות וניזונים מאצות, חוריריות ומרקבובית המצטברת על הקרקע החולית. תחום תפוצתה הטבעי הוא במזרח אסיה אך ניתן למצאה גם במערב האוקיינוס ההודי, בהודו ובמזרח המפרץ הפרסי.

## קישורים חיצוניים

* Turittella bacillum באתר World Register of Marine Species

## הערות שוליים

קטגוריה:טוריתיים
קטגוריה:ארץ ישראל: חלזונות
קטגוריה:בעלי חיים שתוארו ב-1843
טורית מקדחית

**טורית מקדחית** (שם מדעי: *Turritella terebra*) הוא מין של חילזון ימי בסוג טורית ומשפחת טוריתיים (Turritellidae). זהו חילזון נפוץ למדי בדרום-מזרח אסיה והאיים שם. החלזונות ממין זה המאופיינים בקונכייה בורגית גבוהה וצרה, דמוית מגדל ספירלי. פירוש שם הסוג המדעי הוא "מגדל" או "צריח" ופירוש שם המין הוא "מקדחה", על שם קונכייתה המגדלית דמוית להב המקדחה ודמיונה לקונכייה של חילזון מהסוג *Terebrida* ממשפחת המקדחיים.

הקונכייה של הטורית המקדחית היא קונכייה בורגית גבוהה וצרה, דמוית מגדל ספירלי או צריח מחודד. בפרטים בוגרים יכולים להיות בה אף למעלה מ-30 פיתולים. לעיתים קצהה קטום ומסתיים ב"סתימה" סידנית. הקונכייה גדולה יחסית, גובהה 140 מילימטר (14 ס"מ) בממוצע, והיא הגדולה במיני הטוריתיים. על כל פיתול ישנן צלעות עדינות. צבעה אחיד: חום עד חום בהיר בז'. פתח הקונכייה הוא עגול בעל שפה תמימה ודקה.

חלזונות טורית מקדחית חיים במפרצים, לגונות וימים רדודים ושקטים. הם מתחפרים בחולות ובוץ וניזונים מאצות, חוריריות ומרקבובית המצטברת על הקרקע החולית. תחום תפוצתה הטבעי הוא בעיקר באוקיינוס ההודי ובאיים שבין דרום-מזרח אסיה לצפון אוסטרליה. דווחו על מספר פרטים שנצפו גם ביבשות אחרות, כנראה שהובאו לשם על ידי האדם.


File:Turritella shells in Vienna Natural History Museum - IZE-2290b.jpg|קונכיית טורית מקדחית
File:Wenceslaus Hollar - Shells (Turritella terebra and T. duplicata L.) - Google Art Project.jpg|איור של הקונכייה


## לקריאה נוספת
* ס. פיטר דנס, **מדריך שדה Smithsonian Handbook: Shells**, הוצאת דורלינג קינדרסלי. עמ' 48.

## קישורים חיצוניים

* Turittella terebra באתר World Register of Marine Species

## הערות שוליים

קטגוריה:טוריתיים
קטגוריה:ארץ ישראל: חלזונות
קטגוריה:בעלי חיים שתוארו ב-1758
קטגוריה:טקסונים שתוארו בידי קארולוס לינאוס
יוהאן השישי, נסיך אנהלט-צרבסט

**יוהאן השישי, נסיך אנהלט-צרבסט** (בגרמנית: **Johann VI von Anhalt-Zerbst**; 24 במרץ 1621 – 4 ביולי 1667), היה נסיך גרמני מבית אסקניה ושליט נסיכות אנהלט-צרבסט.

## ביוגרפיה
יוהאן נולד ב-24 במרץ 1621 בצרבסט, לרודולף, נסיך אנהלט-צרבסט ולמגדלנה מאולדנבורג, בתם של יוהאן השביעי, רוזן אולדנבורג ואליזבת משוורצבורג-בלאנקנהאוזן. בהיותו רק בן ארבעה חודשים מת אביו, ויוהאן ירש את נחלותיו ותאריו, אולם עד לבגרותו שלט דודו אוגוסט, נסיך אנהלט-פלצקאו כעוצר הנסיכות.

יוהאן התחנך בעיקר על ידי אימו, ובעקבות אי היציבות הפוליטית שנגרמה בשל מלחמת שלושים השנים, למד יוהאן בתקופות שונות בצרבסט, קוזוויג, וויטנברג. בשנת 1633 הוא נשלח לחצר דודו אנטון גינטר, רוזן אולדנבורג על מנת להשלים את חינוכו.

מיד לאחר שהוא הגיע לבגרות רשמית הוא תפס את השלטון בנסיכות, והפך את הדת הלותרנית לדת הרשמית בנסיכות. יוהאן הרחיב את שטחי הנסיכות באופן ניכר, על ידי רכישת שטחים שונים. בשנת 1642 דודו לודוויג הראשון, נסיך אנהלט-קתן, צירף את יוהאן וכמה מידידיו הקרובים לאגודה מניבת הפירות (Fruchtbringende Gesellschaft).

ב-16 בספטמבר 1649 התחתן יוהאן עם סופיה אוגוסטה מהולשטיין-גוטורפ, בתם של פרידריך השלישי, דוכס הולשטיין-גוטורפ ומריה אליזבת מסקסוניה, ממנה נולדו לו 14 ילדים. ב-4 ביולי 1667 מת יוהאן בצרבסט, ובנו קרל, נסיך אנהלט-צרבסט ירש את נחלותיו ותאריו. אולם בשל היותו קטין, שלטה אשתו סופיה אוגוסטה מהולשטיין-גוטורפ כעוצרת עד לשנת 1674.

## משפחתו
ב-16 בספטמבר 1649 התחתן יוהאן עם סופיה אוגוסטה מהולשטיין-גוטורפ, בתם של פרידריך השלישי, דוכס הולשטיין-גוטורפ ומריה אליזבת מסקסוניה, ממנה נולדו לו 14 ילדים:
* יוהאן פרידריך, נסיך הכתר של אנהלט-צרבסט (1650–1651).
* גאורג רודולף, נסיך הכתר של אנהלט-צרבסט (1651–1652).
* קרל, נסיך אנהלט-צרבסט (1652–1718).
* אנטון גינטר, נסיך אנהלט-מיהלינגן (1653–1714).
* יוהאן אדולף מאנהלט-צרבסט (1654–1726).
* יוהאן לודוויג הראשון, נסיך אנהלט-דורנבורג (1656–1704).
* יואכים ארנסט מאנהלט-צרבסט (1657–1658).
* מגדלנה סופיה מאנהלט-צרבסט (1658–1659).
* פרידריך מאנהלט-צרבסט (1660).
* הדוויג מריה אלאנורה מאנהלט-צרבסט (1662).
* סופיה אוגוסטה, נסיכת אנהלט-צרבסט (1663–1694), התחתנה עם יוהאן ארנסט השלישי, דוכס סקסוניה-ויימאר.
* בת מתה (1664).
* אלברכט מאנהלט-צרבסט (1665).
* אוגוסט מאנהלט-צרבסט (1666–1667).

## קישורים חיצוניים

* 

קטגוריה:נסיכי אנהלט-צרבסט
קטגוריה:בית אסקניה
קטגוריה:ילידי 1621
קטגוריה:נפטרים ב-1667
סורבאוקונכה

**סורבאוקונכה** הוא ענף של חלזונות הכולל את מרבית החלזונות הימיים שמאופיינים בזימים ומכסה קונכייה (אופרקולום), וכן מספר קטן של חלזונות מים מתוקים וחלזונות יבשה. פירוש השם הוא "קונכייה ספוגה". ענף זה נטבע ב-1997 אך טרם נכנס לשימוש נרחב, בין השאר בגלל היותו רחב מידי: הוא כולל את הרוב הגדול של המינים בטקסון האב Caenogastropoda
("חלזונות עילאיים"), ולכן הוצע לבטלו ולהפכו לסינונים ל-Caenogastropoda.

## קישורים חיצוניים

*
אנה נו ניקי

**אנה נו ניקי** (ביפנית: **アンネの日記**) הוא סרט אנימה יפני  מבית סטודיו Madhouse  היפני, המבוסס על סיפור חייה של אנה פרנק.

## הפקת הסרט
הסרט עלה לאקרנים במקור ב-28 בספטמבר 1979 בהפקת חברת הסרטים היפנית ניפון אולפני אנימציה, ושודר בידי רשת הטלוויזיה היפנית TV Asahi. ב-19 באוגוסט 1995 עלתה לאקרנים הגרסה המלאה של הסרט, בהפקת חברת קובישי-גיישה מאדהאוסו. הסרט עוקב אחר חייה של אנה פרנק החל מיום הולדתה ה-12 בו קיבלה את היומן המפורסם שלה, ועד מעצרה ומעצר משפחתה בידי הגרמנים. הסרט משלב קטעים מהיומן וכן סיפורים קצרים שאנה כתבה ושיצאו לאור כספר נפרד בשם "סיפורים מן האגף הנסתר".

גרסת 1995 יצאה גם בדיבוב לשפה הצרפתית עם כתוביות לשפה האנגלית. גרסה אנגלית לסרט הייתה אמורה להתפרסם ב-2015, אך טרם הופיעה.

## קישורים חיצוניים
* 

קטגוריה:סרטים יפניים
קטגוריה:סרטי 1995
קטגוריה:סרטים על אנה פרנק
קטגוריה:סרטי אנימה
קטגוריה:סרטי אנימה מ-1995
קטגוריה:אמסטרדם בקולנוע
ברוך בן-חיים

הרב **ברוך בן-חיים** (י"ז בחשוון ה'תרפ"ב, 18 בנובמבר 1921 – כ"ד באייר ה'תשס"ה, 2 ביוני 2005) היה דיין, רב קהילה בדרום אפריקה, והרב הראשי של הקהילות היהודיות-סוריות "מגן דוד" ו"שערי ציון" בברוקלין שבניו יורק.

## קורות חיים
נולד בירושלים למרים שלום ולרב חיים מזרחי, רב בית כנסת "משכיל אל דל" בשכונת בית ישראל בעיר, שניהם ילידי עיראק. בגיל 11 החל ללמוד בישיבת פורת יוסף אצל הרב עזרא עטיה. למד בחברותא עם הרב עובדיה יוסף. בסיום לימודיו הוסמך לרבנות על ידי הרב עזרא עטיה והרב בן ציון מאיר חי עוזיאל, ושימש דיין בבית הדין הספרדי בירושלים, לצד הרב יהודה הכהן שאקו והרב עזרא עטיה.

בשנת 1947 עבר להתגורר בדרום אפריקה, ושימש שם בתפקיד רבני בקהילה אשכנזית למשך שנתיים. בחודש ינואר 1950 נשלח לברוקלין על ידי הרב עטיה, לשמש כסגנו של הרב יעקב קצין, רב קהילת "מגן דוד" של יוצאי סוריה. בחודש מאי של אותה השנה, נישא לשרלוט, בתו של הרב יעקב קצין. בהמשך הקים עם הרב קצין את קהילת "שערי ציון", וייסד מרכז תורני לתורה ולהלכה לחברי הקהילה.

בשנת 1950 החל לשמש כמלמד בישיבה של קהילת "מגן דוד", ועם הזמן הפך למנהיג הישיבה. בתפקיד זה שימש במשך כ-30 שנה.

אביו שינה את שם המשפחה ל"בן חיים", עקב מעקב של הבריטים על הבן הבכור יוסף. לאחר שאביו נפטר בשנת 1951, שינה את שם משפחתו לבן חיים, לזכר אביו.

לאחר פטירת חמיו, הרב יעקב קצין, בשנת 1995, מונה למחליפו כרב קהילות יוצאי סוריה בברוקלין.

הלך לעולמו בברוקלין ב-2 ביוני 2005 לאחר מחלה. הלווייתו נערכה במתחם קהילות "מגן דוד" ו"שערי ציון", ומשם גופתו הוטסה לישראל, שם נערכה לו הלוויה בישיבת פורת יוסף, ובסופה נקבר בהר המנוחות.

## קישורים חיצוניים
* Rabbi Baruch Ben Haim, באתר Find a grave
* RABBI BARUCH BEN HAIM, ZL, באתר Congregation Shaare Zion
* Hacham Baruch - קובץ לזכרו, באתר Hsje

## הערות שוליים

קטגוריה:מהגרים לארצות הברית
קטגוריה:ניו יורק: רבנים
קטגוריה:רבנים ביישוב
קטגוריה:דיינים
קטגוריה:בוגרי ישיבת פורת יוסף
קטגוריה:רבנים דרום אפריקאים
קטגוריה:אמריקאים שנולדו ב-1921
קטגוריה:אמריקאים שנפטרו ב-2005
קטגוריה:יהודים הקבורים בהר המנוחות
קטגוריה:משפחת שרבני
קטגוריה:משפחת הדאיה
עליית הגג - הסתרת אנה פרנק

**עליית הגג - הסתרת אנה פרנק** (באנגלית: **The Attic: The Hiding of Anne Frank**) הוא סרט אמריקאי-בריטי המבוסס על סיפור חייה של מיפ חיס, הולנדית שסייעה להסתיר את אנה פרנק ומשפחתה במהלך מלחמת העולם השנייה. הסרט מבוסס על ספרה של חיס "נזכור את אנה פרנק".

## עלילה
בשנת 1940 פולשים הנאצים להולנד. מיפ חיס (מרי סטינבורגן) היא עובדת צעירה בסניף חברת אופקטה באמסטרדם. הסניף מנוהל בידי אוטו פרנק (פול סקופילד) היהודי. ביולי 1942 מתחיל פרנק לחשוש לגורל משפחתו, וביחד עם מיפ ועובדים נוספים במשרד, הוא בונה את "האגף הנסתר" בבניין בו הוא מסתתר עם אשתו אדית (אלינור ברון) ובנותיו מרגוט (גאורגיה סלוב) אנה (ליסה ג'ייקובס). אליהם מצטרפת גם משפחה נוספת - משפחת ואן-דאן ויהודי נוסף בשם אלברט דוסל (ג'פרי רוברט). לכל אורך המלחמה, מתאמצת מיפ להמשיך ולהסתיר את שמונת היהודים וכן לדאוג למחסורם. כל מאמציה נהרסים ב-4 באוגוסט 1944, עת חוליית שוטרים בפיקודו של קרל זילברבאואר (טום וילקינסון) מתפרצת לבניין ועוצרת את כל המסתתרים. זילברבאואר עוצר גם חלק מהמסתירים, אולם מרחם על מיפ ומשחרר אותה. מיפ מנסה לשחד את זילברבאואר כדי שישחרר את חבריה, אולם לשווא. היא חוזרת למחבוא ואוספת מהרצפה את דפי יומנה של אנה פרנק. היא מסתירה את הדפים במגירתה ולא מעזה לקרוא בהם. עם סיום המלחמה, חוזר אוטו פרנק לאמסטרדם, ומיפ מחכה לו ומבשרת לו שאשתו, וכן משפחת ואן-דאן ואלברט דוסל נהרגו במחנות השמדה. עם זאת, לא ידוע גורלן של אנה ומרגוט. אוטו מפתח ציפות לגביהן, אולם אז מגיע מכתב המודיע שגם אנה ומרגוט נספו. מיפ מוציאה מגירתה את דפי היומן שבו לא קראה ומעניקה אותם לאוטו. אוטו שוקע בקריאה, ומיפ חומקת בחשאי מהחדר ומתיישבת בכיסא שהיה שייך פעם לאנה פרנק. לאחר מכן היא מדוושת חזרה לביתה על אופניה.

## קישורים חיצוניים

קטגוריה:סרטים אמריקאיים
קטגוריה:סרטי 1988
קטגוריה:סרטים על אנה פרנק
קיפוד חולות

**קיפוד חולות** (שם מדעי: *Hemiechinus*) הוא סוג של קיפוד קטן הכולל שני מינים החיים בשטחי מדבר ובתה בדרום אסיה וחלק מצפון אפריקה. המין קיפוד חולות מצוי נפוץ גם בישראל מקיסריה עד הנגב.

קיפודים אלה קטנים מאוד באורך ממוצע של 15-20 ס"מ, בעלי פרווה בהירה ואוזניים גדולות כמו הרבה חיות מדבר (למשל פנק ובילבי אוזנן). הם אוכלי כל הפעילים בלילה ומחפשים מזון הכולל בעיקר חרקים בעזרת חוש ריחם החזק. בעת סכנה הם מתגלגלים לכדור קוצני אך יכולים גם למהר למסתור בין האבנים.

## מינים
* קיפוד חולות מצוי (*Hemiechinus auritus*)
* קיפוד חולות הודי (*Hemiechinus collaris*)

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1866
קטגוריה:טקסונים שתוארו בידי לאופולד פיטזינגר
קטגוריה:קיפודיים
ג'המי

**ג'המי** (בערבית: جهمي) הוא כינוי גנאי לקבוצת החסידים של ג'אהם אבן ספוואן . הכינוי היה נפוץ בקרב מוסלמים בעבר, ובעיקר בקרב חסידי האסכולה החנבלית.

חסידי אבן ספוואן האמינה בדטרמיניזם, תפיסה שגורסת כי לבני האדם אין רצון חופשי, ומשמעותה באסלאם היא שאללה קובע את כל המאורעות בעולם הזה.

בזמנים המודרניים, נעשה שימוש במושג הזה בעיקר על ידי סלפים קיצוניים, כדי ללעוג לקבוצות סופיות שמחזיקות בתאולוגיה הדטרמיניסטית המדוברת.

## ראו גם
* אשעריה
* מועתזילה
* שיעה

## הערות שוליים

קטגוריה:מושגים באסלאם
מהדורת חדשות

**מהדורת חדשות** היא תוכנית טלוויזיה או תוכנית רדיו, המציגה דיווחים בנושאים אקטואליים ("חדשות").
רבקה בנסון

**רבקה בנסון** (באנגלית: **Rebecca Benson**; נולדה ב-24 באפריל 1990) היא שחקנית סקוטית.

## ביוגרפיה
בנסון נולדה באדינבורו. ב-2011 סיימה את לימודיה באקדמיה המלכותית הסקוטית למוזיקה ודרמה. ב--2013 הופיעה בסדרות הפשע "ורה" ו"שטלנד". ב-2015 שיחקה לצדו של מייקל פסבנדר בסרט "מקבת'".

ב-2016 השתתפה בנסון בעונה השישית של סדרת הטלוויזיה "משחקי הכס" של רשת HBO ושיחקה בתפקיד טאלה טארלי, אחותו של סאמוול טארלי.

בתיאטרון הופיעה בנסון בתפקיד "אלי" בהפקה של התיאטרון הלאומי של סקוטלנד של המחזה "Let the Right One In", שהוצג בינואר 2015 בארצות הברית בתיאטרון סנט אנ'ס ורהאוס שבברוקלין.

ב-2017 כיכבה בנסון בתפקיד מרגרט פול במיני-סדרה ההיסטורית "נסיכה לבנה".

## פילמוגרפיה

## קישורים חיצוניים

## הערות שוליים

קטגוריה:שחקניות קולנוע וטלוויזיה סקוטיות
קטגוריה:שחקניות תיאטרון סקוטיות
קטגוריה:סקוטיות שנולדו ב-1990
מרקיע שחקים

**מרקיע שחקים** (באנגלית: **Reach for the Sky**) הוא סרט ביוגרפי בריטי על קורותיו של הטייס הבריטי דאגלס באדר בבימויו של לואיס גילברט עם קנת' מור בתפקיד הראשי.

התסריט של לואיס גילברט מבוסס על רב המכר של פול בריקהיל Reach for the Sky שיצא לאור ב-1954 (תורגם לעברית בשם "מרקיע שחקים").

הסרט זכה בפרס באפטא לסרט הטוב ביותר בשנת 1956. הוא הוסרט בשחור-לבן וסוקר את חייו של באדר מרגע התקבלו לקורס טיס ב-1928 עד לשחרורו משירות ב-1946.
## תקציר העלילה
דאגלס באדר (קנת' מור) מגיע ב-1928 לבסיס חיל האוויר המלכותי קרנוול ומתחיל קורס טיס. הוא לא ממושמע וזוכה לנזיפה ממפקד הקורס אך הצטיינותו בנבחרת הרוגבי ווכישרונו בטיסה מחפים על כך והוא מצליח לסיים את הקורס.

ב-1930 הוא מוצב בבסיס חיל האוויר המלכותי קנלי ונבחר להשתתף בנבחרת האווירובטיקה של הבסיס. למרות איסור על תרגילי אווירובטיקה בגובה נמוך, הוא מתעלם מכך ורוצה להוכיח את יכולתו. מטוס הבריסטול בולדוג שלו מתרסק והוא נפצע קשה.

באדר מובל לבית החולים בברקשייר ושם נאלצים לכרות את רגלו הימנית מעל הברך ולאחר זאת בגלל זיהום, גם את רגלו השמאלית מתחת לברך.

הוא מתחיל לאט להתאושש ולהשתקם בהליכה בעזרת קביים. אחות מסורה בשם ברייס (דורותי אליסון) תומכת בו ומעודדת אותו נפשית ופיזית.

באדר משוחרר מבית החולים ומתחיל מסע ארוך בשיקום הליכה עם רגליים תותבות, בתחילה עם קביים ולאחר מכן בלעדיהן. בתקופה זו הוא מכיר את תלמה אדוארד (מיוריאל פבלוב), מתחיל לחזר אחריה והיא מתאהבת בו למרות מגבלתו הפיזית.

דאגלס מבקש לחזור לחיל האוויר אך נדחה בגלל שאין כל חוקים תקדימיים למצבו. הוא מתחתן עם תלמה, מתחיל לעבוד כפקיד ומשתעמם. את זמנו החופשי הוא מבלה במשחק גולף כשביצועיו הולכים ומשתפרים למרות מגבלתו הפיזית.

כאשר פורצת מלחמת העולם השנייה הצבא זקוק לטייסים והפעם מסכימים לקבלו כטייס. הוא מתמנה למפקד טייסת 242 של מטוסי הוקר הוריקן המורכבת מטייסים קנדיים שזה עתה סיימו פעילות בצרפת והם חסרי מוטיבציה בגלל המצב. בתחילה הם מזלזלים במפקדם הקיטע, אבל לאחר שהוא מדגים את יכולתו בטיסה ומצליח לקבל עבורם את הציוד החסר לאחר שנלחם על כך בדרגים עליונים, הם מקבלים אותו ואתם הוא יוצא לקרב על בריטניה.

הטייסת שלו נלחמת יפה ומפילה מטוסים גרמניים ולאחר הקרב הוא מתמנה למפקד כנף. באחת הטיסות מעל צרפת מטוסו מופל והוא צונח ונשבה בידי הגרמנים.

הוא מצליח לברוח מבית החולים הגרמני בעזרת המחתרת הצרפתית, מגיע לכפר ומסתתר מתחת לערימת קש אך נתפס ומועבר לבית סוהר בטירת קולדיץ משם אין אפשרות לברוח.

לאחר שחרורו הוא חוזר לבריטניה ונפגש עם תלמה לאחר תקופה ארוכה. ב-15 בספטמבר 1945 הוא מתכבד להוביל מטס הצדעה מעל לונדון.

## קישורים חיצוניים

*קדימון לסרט מרקיע שחקים, באתר יוטיוב

קטגוריה:זוכי פרס באפט"א לסרט הבריטי הטוב ביותר
קטגוריה:סרטי 1956
קטגוריה:סרטי מלחמת העולם השנייה
קטגוריה:סרטי שחור-לבן בריטיים
קטגוריה:סרטים באנגלית
קטגוריה:סרטים ביוגרפיים בריטיים
קטגוריה:סרטים בריטיים המבוססים על סיפור אמיתי
קטגוריה:סרטים בריטיים מבוססי ספרים
קטגוריה:סרטים בריטיים
קטגוריה:סרטים על קטועי גפיים
קטגוריה:סרטי לואיס גילברט
One Sweet Day

**One Sweet Day** (בעברית: **יום אחד מתוק**) הוא סינגל של הזמרת מריה קארי בשיתוף עם להקת הבנים האמריקאית בויז טו מאן. השיר יצא לאור ב-14 בנובמבר 1995, כסינגל השני מתוך אלבום האולפן הרביעי של קארי, Daydream.

השיר הגיע למקום הראשון במצעד הבילבורד הוט 100, השני במצעד המוזיקה האוסטרלי, והשישי במצעד הסינגלים הבריטי.

## רקע וכתיבה
השיר נכתב על ידי קארי ובויז טו מאן עצמם ביחד עם וולטר אפאנאסייף. השיר מדבר על מותו של אדם אהוב, על איך הם לקחו אותו כמובן מאליו ולמעשה החמיצו אותו ועל איך הם כביכול רואים אותו בשמיים. קארי ובויז טו מן כתבו את השיר כל אחד מהם על אדם אמיתי מחייהם וגם בהשראת מחלת האיידס.

## ביקורות והצלחה מסחרית
השיר זכה לשבחים נרחבים ממבקרי המוזיקה, ששיבחו אות המילים שלו ואת התוכן הלירי שלו וכינו אותו כאחד מהשירים הבולטים באלבום. מגזין רולינג סטון הכתיר את שיתוף הפעולה של קארי ובויז טו מן כשיתוף הפעולה הטוב ביותר בכל הזמנים.

השיר שבר שיא היסטורי בכך ששהה 16 שבועות במקום הראשון בארצות הברית מה שהפך אותו לשיר ששהה הכי הרבה שבועות במקום הראשון במצעד אי פעם, ולימים הפך לשיר המצליח ביותר במדינה בשנות ה-90.

גם בעולם השיר זכה להצלחה גדולה כאשר הגיע למקום ה-6 במצעד האירופאי הכללי, למקום ה-2 באוסטרליה, למקום ה-1 בניו זילנד, למקום ה-6 בבריטניה ולמקום ה-2 בקנדה. נכון להיום הוא מכר קרוב ל-7 מיליון עותקים מה שהופך אותו לאחד מהשירים הנמכרים ביותר אי פעם.

## וידאו קליפ
הקליפ לשיר צולם בפברואר 1995 והוא כולל קטעים של קארי ובויז טו מן מקליטים את השיר באולפן ההקלטות. לוח הזמנים הצפוף של קארי ובויז טו מן לא אפשר להם להקליט וידאו קליפ תקין אך מאוחר יותר קארי אמרה כי היא מרוצה מהקליפ מכיוון שלטענתה שום קליפ רגיל לא היה יכול ללכוד את המסר הלירי החזק של השיר.

גם מבקרי המוזיקה טענו כי הקליפ היה חכם והוא העניק כבוד למסר חסר האנוכיות של השיר, וכי הרעיון לצלמו באולפן הקלטות היה הטוב ביותר שאפשר.

## הופעה
על מנת לקדם את השיר ביצעה אותו קארי בטקס פרסי הגראמי. בנוסף היא גם ביצעה אותו בטקס האזכרה של הנסיכה דיאנה. לימים השיר גם נכלל באלבומי אוסף של הזמרת ובניהם אלבום אוסף להיטי מקום הראשון שלה משנת 1998, אלבום אוסף הלהיטים שלה Greatest Hits, ואלבום אוסף הבלדות שלה The Ballads. בנוסף הוא גם נכלל בארבעה מסיבובי ההופעות שלה.

## מיקומי שיא

## נתוני מכירות

## קישורים חיצוניים
* 

## הערות שוליים

קטגוריה:שירי מריה קארי
קטגוריה:שירי Boyz II Men
קטגוריה:שירים באנגלית
קטגוריה:שירים שנכתבו על ידי מריה קארי
קטגוריה:שירי הנצחה
קטגוריה:בלדות משנות ה-1990
קטגוריה:בלדות R&B עכשוויות
קטגוריה:סינגלים שהגיעו למקום הראשון בניו זילנד
קטגוריה:סינגלים שהגיעו למקום הראשון במצעד הבילבורד הוט 100
קטגוריה:סינגלים שהגיעו למקום הראשון במצעד הסינגלים של RPM
קטגוריה:סינגלים בהוצאת קולומביה רקורדס
We Belong Together

"**We Belong Together**" (בעברית: "**אנחנו שייכים יחד**") הוא שיר של הזמרת מריה קארי. השיר יצא כסינגל השני מתוך אלבומה התשיעי The Emancipation of Mimi, ב-29 במרץ 2005 על ידי חברת התקליטים איילנד רקורדס.

## רקע וכתיבה
השיר נכתב על ידי קארי עצמה, ג'רמיין דופרי, מנואל סיל, ג'ונטה אוסטין, קנת' אדמונדס, דארנל בריסטול, בובי וומאק, פטריק מוטן וסנדרה סולי והופק על ידי השלושה הראשונים. מבחינה מוזיקלית השיר בנוי ממנגינת פסנתר פשוטה עם צלילים שחוזרים על עצמם. מבחינה לירית השיר מדבר על אישה שנואשת לבן זוגה לשעבר.

בעקבות הירידה שלה בפופולריות בין 2001 ל-2005 מבקרי המוזיקה כינו את השיר הזה כשיר הקאמבק שלה.

## ביקורות
### רשימות כל הזמנים

## הצלחה
בעקבות יציאת השיר קארי זכתה והייתה מועמדת למספר פרסים במהלך 2005 ו-2006, ביניהם פרס בחירת הנוער בקטגוריית "שיר אהבה נבחר", פרס שיר השנה של מצעד בילבורד הוט 100, השיר הלוהט של הרדיו, ושיר השנה של מצעד השירים הקצביים בטקס פרסי הבילבורד, שיר ה-R&B הטוב ביותר, והביצוע הנשי הטוב ביותר בשיר R&B בטקס פרסי הגראמי, השיר המנוגן ביותר של השנה בטקס פרסי המוזיקה העולמית וכולי.

בנוסף הוא הביא לשבירת שיא נוסף של הזמרת בכך שהפך לשיר ה-16 שלה שהגיע למקום הראשון בארצות הברית. הוא שהה 14 שבועות במקום הראשון בארצות הברית מה שהופך אותו לשיר השני ששהה הכי הרבה שבועות במקום הראשון במצעד בהיסטוריה. ואף דורג השיר במקום הראשון במצעד העשור של ארצות הברית, במקום ה-11 במצעד כל הזמנים של ארצות הברית ובמקום ה-9 ברשימת השירים הפופולריים ביותר בכל הזמנים. בנוסף הוא שבר שיא ברדיו בכך שצבר את כמות המאזינים הגדולה ביותר ביום אחד ובשבוע אחד.

הצלחתו האדירה של השיר הביאה לכך שהגיע למקום הראשון גם באוסטרליה, למקום ה-2 בניו זילנד, למקום ה-4 במצעד האירופאי הכללי, ולמקום ה-2 בבריטניה. מכירות השיר עומדות נכון להיום על כ-5 מיליון עותקים מה שהופך אותו לאחד מהשירים הנמכרים ביותר בכל הזמנים.

## וידאו קליפ
הקליפ הוא המשך ל-"It's Like That", בו קארי נראית במסיבת רווקות בסופה היא לוכדת את תשומת לבו של גבר צעיר והוא את שלה. בקליפ של "We Belong Together" היא מתחתנת עם גבר שמבוגר ממנה בעוד הגבר הצעיר מהקליפ הקודם מביט בהם בקנאה. לבסוף, קארי מחליטה להיות עם הגבר הצעיר ולעזוב את הגבר המבוגר והקליפ מסתיים בכך שהשניים בורחים ביחד מהחתונה. עם יציאת הקליפ היו שמועות כי הקליפ למעשה קשור לנישואיה לבעלה לשעבר טומי מוטולה.

## הופעה
על מנת לקדם את השיר ביצעה אותו קארי בכמה מקומות שונים: טקס פרסי הסרטים של MTV, טקס ה-VMA, מצעד יום העצמאות האמריקאי, בתוכנית האירוח של אופרה וינפרי, ובטקס פרסי הגראמי. באירופה הופיעה קארי עם השיר בפסטיבל Live 8, באירוע הצדקה "Fashion Rocks" ובטקס פרסי במבי בגרמניה. בנוסף גם היא ביצעה את השיר בשניים מסיבובי ההופעות שלה.

## מיקומי שיא

## נתוני מכירות

## קישורים חיצוניים

## הערות שוליים

קטגוריה:שירי מריה קארי
קטגוריה:שירים באנגלית
קטגוריה:שירים שנכתבו על ידי בייביפייס
קטגוריה:שירים שנכתבו על ידי ג'רמיין דופרי
קטגוריה:שירים שנכתבו על ידי מריה קארי
קטגוריה:שירים שהופקו על ידי ג'רמיין דופרי
קטגוריה:וידאו קליפים שבוימו על ידי ברט ראטנר
קטגוריה:שירי לפידים
קטגוריה:בלדות משנות ה-2000
קטגוריה:בלדות R&B עכשוויות
קטגוריה:זוכי פרס בחירת הנוער: שירים
קטגוריה:סינגלים שהגיעו למקום הראשון במצעד הבילבורד הוט 100
קטגוריה:סינגלים שהגיעו למקום הראשון במצעד הסינגלים האוסטרלי
קטגוריה:זוכי פרס המוזיקה של בילבורד: שירים
קטגוריה:סינגלים בהוצאת איילנד רקורדס
Noble M10

**Noble M10** היא מכונית ספורט המוגדרת כמכונית רודסטר מתוצרת יצרנית מכוניות הספורט הבריטית **Noble Automotive**  אשר יוצרה בין השנים 1999–2000.

## "Noble M10"

* רודסטר
* 2 דלתות
* 2 נוסעים
* מנוע מרכזי
* תאוצה בין 0–100 קמ"ש היא 6.4 שניות

## קישורים חיצוניים
*
* 

## הערות שוליים

קטגוריה:מכוניות ספורט
קטגוריה:מכוניות קבריולה
קטגוריה:דגמי מכוניות שהושקו ב-1999
קטגוריה:מכוניות בריטיות
קטגוריה:מכוניות מנוע מרכזי
קטגוריה:מותגי רכב
All That She Wants

"**All That She Wants**" הוא שיר שבוצע על להקת הפופ השוודית אייס אוף בייס. השיר נכלל באלבום של הלהקה, *[[Happy Nation]]*, שיצא לאור בשנת 1992, ובשנת 1993 יצא בצפון אמריקה כסינגל במסגרת האלבום "The Sign". השיר הופק על ידי המפיק דניז פופ ועל ידי ג'ונאס ברגרן ואולף אקברג חברי אייס אוף בייס.

All That She Wants הוא שיר בסגנון רגאיי-פופ המתאר אישה פעילה מינית. השיר הוקלט בשנת 1991 אך עבר שינויים רבים טרם יצא לאור באופן רשמי.

## רקע
בעוד הסינגל הקודם של הלהקה - Wheel of Fortune נחל הצלחה חלקית, All That She Wants זכה לתת להצלחה בינלאומית כבירה.

ב-2012 סיפרה ג'ני ברגרן אודות השיר:.

ג'ונאס ואולף יצרו קשר עם המפיק דניז פופ, ושלחו לו הקלטה של השיר. אף על פי שפופ לא התרשם תחילה מן השיר, הקלטת של השיר נתקעה במכשיר הרדיו טייפ שבמכוניתו, ובשל כך, הוא נאלץ להקשיב לשיר שוב ושוב. דבר זה סייע לו להחליט להפיק את השיר. דניז הציע שינויים רבים שיש לערוך בשיר. הוא לא חיבב את שירת הראפ בגרסה המקורית, וזו הוחלפה לאחר מכן בקטעי מילים מדוברות. על אף שבגרסה המקורית הוקלטו קולות של כל חברי הלהקה, השירה של ג'ני הוצאה מן הגרסה הסופית לשיר.

במטרה להוציא אלבום שיגיע לפני בוא חג המולד, לחצה חברת התקליטים "מגה רקורדס" על הלהקה להוציא אלבום באופן מהיר, והוא הוקלט, עובד ויצא לאור בתוך כמה שבועות.

בשנת 2008 הקליטה בריטני ספירס גרסת כיסוי לשיר, אך היא לא יצאה באופן רשמי. ב-2016 יצאה גרסה לשיר המשלבת את קולותיהם של אייס אוף בייס עם ההקלטה המקורית של ספירס.

## הצלחת השיר
השיר זכה להצלחה בינלאומית רבה במדינות רבות והגיע לראש המצעד במדינות רבות באירופה, למקום השני במצעד הבילבורד הוט 100, למקום הראשון במצעד הסינגלים הבריטי ולהצלחה בישראל. הסינגל הגיע למעמד של סינגל פלטינום בארצות הברית, מקום שני במכירות לאחר שירו של מיט לוף "(I'd Do Anything for Love (But I Won't Do That". הוא נמכר בלמעלה ממיליון עותקים בארצות הברית בשנת 1993, והיה לאחד מהסינגלים הנמכרים ביותר בשנה זו. השיר הגיע למקום 51 במצעד שירי השנה של הבילבורד, ולמקום 70 במצעד שירי שנות ה-90.

## וידאו קליפ
הוידאו קליפ לשיר צולם בנובמבר 1992. הקליפ צולם בתקציב נמוך במשך יום אחד בקופנהגן, דנמרק, ובשני טייקים בלבד.

בקליפ נראים חברי הלהקה כשהם מנגנים בדירה צפופה ואישה המתכוננת לצאת מהדירה. היא יוצאת לבר ופוגשת שם גבר. הם מדברים והיא מזמינה אותו לביתה. האישה המופיעה בקליפ היא השחקנית והזמרת הדנית כריסטיאן ביורג נילסן.
אף שקולותיה של ג'ני אינם משולבים בהקלטה, בקליפ מצולמת ג'ני כאשר היא מבצעת ליפ סינק.

## קישורים חיצוניים

## הערות שוליים

קטגוריה:שירי 1992
קטגוריה:סינגלי בכורה מ-1992
קטגוריה:סינגלים מ-1993
קטגוריה:שירי אייס אוף בייס
קטגוריה:שירים באנגלית
קטגוריה:שירי דאנס-פופ
קטגוריה:שירי סינת'-פופ
קטגוריה:שירים על מין מזדמן
קטגוריה:סינגלים שהגיעו למקום הראשון באוסטריה
קטגוריה:סינגלים שהגיעו למקום הראשון באיטליה
קטגוריה:סינגלים שהגיעו למקום הראשון באיסלנד
קטגוריה:סינגלים שהגיעו למקום הראשון בבלגיה
קטגוריה:סינגלים שהגיעו למקום הראשון בגרמניה
קטגוריה:סינגלים שהגיעו למקום הראשון בדנמרק
קטגוריה:סינגלים שהגיעו למקום הראשון ביוון
קטגוריה:סינגלים שהגיעו למקום הראשון בספרד
קטגוריה:סינגלים שהגיעו למקום הראשון בשווייץ
קטגוריה:סינגלים שהגיעו למקום הראשון במצעד הסינגלים האוסטרלי
קטגוריה:סינגלים שהגיעו למקום הראשון במצעד הסינגלים הבריטי
קטגוריה:סינגלים שהגיעו למקום הראשון במצעד הסינגלים של RPM
קטגוריה:סינגלים בהוצאת אריסטה רקורדס
מפלגת השינויים (רוסיה)

**מפלגת "השינויים"** (ברוסית: **Партия перемен**; בעבר נקראה בשם מפלגת "היוזמה האזרחית", ברוסית: **Гражданская инициатива**) היא מפלגה פוליטית רוסית ליברלית.

מייסד המפלגה הוא שר הכלכלה לשעבר אנדריי נצ'אייב.
## היסטוריה
260px|ממוזער|סמל המפלגה בשנים 2013 - 2018
ב-27 ביולי 2012 הוכרז על הקמת המפלגה ובמחצית השנייה של השנה הוקמו סניפי המפלגה ב-50 מחוזות ברוסיה. לפני כן, הסף של חברי המפלגה ירד מ-50,000 ל-500, מה שהקל באופן משמעותי על תהליך ההרשמה.

ב-2 במרץ 2013 נערך הכנס המייסד של המפלגה באולם הכנסים של מלון איזמאילובו, שאימץ את מניפסט המפלגה שבעקבותיו נרשמה למשרד המשפטים ב-13 מאי 2013.

ב-30 ינואר 2014, המפלגה העמידה את סגן שר הכלכלה לשעבר איוואן סטאריקוב כמועמד לתפקיד ראש עיריית נובוסיבירסק. כמה ימים לפני ההצבעה סטאריקוב ומועמדים נוספים הסירו את מועמדותם לטובת המועמד מהמפלגה הקומוניסטית אנטולי לוקוט. אחר כך, סטאריקוב מונה לנציג של נובוסיבירסק במוסקבה בדרגת סגן-ראש העיר.

אנדריי נצ'אייב השתתף בבחירות המקדימות של המפלגה שנערכו במוסקבה אך נכשל באיסוף חתימות לקראת התמודדות לבחירות לדומה העירונית של מוסקבה שנערכו בשנת 2014.

יורי מרקלנוביץ' היה מועמד המפלגה לראשות מחוז המשנה בגאנסקי שבמחוז נובוסיבירסק, בבחירות שנערכו ב-14 בספטמבר 2014 והוא זכה ב-46,62% מהקולות.

המפלגה פועלת נגד זיוף בבחירות, תומכת בחופש היוזמה, מודרניזציה של הכלכלה והחברה, נגד רפורמת הבריאות במוסקבה, בעד לגליזציה של החזקת נשק וגינתה בחריפות את רצח בוריס נמצוב.

## מיתוג מחדש
ב-23 בדצמבר 2017 קסניה סובצ'ק הצטרפה למועצה הפוליטית של המפלגה והוכרזה כמועמדת המפלגה לתפקיד נשיאת הפדרציה הרוסית.

ב-13 במרץ 2018, העיתון "ודומוסטי" דיווח כי ב-15 במרץ קסניה סובצ'ק ודמיטרי גודקוב יודיעו על הקמת מפלגה חדשה על בסיס "היוזמה האזרחית". ב-15 במרץ 2018 דמיטרי גודקוב והמועמדת לנשיאות רוסיה בבחירות 2018 קסניה סובצ'ק הודיעו על הקמת מפלגה פוליטית חדשה עם השם הזמני "מפלגת השינוי" (Партия перемен) על בסיס מפלגת "היוזמה האזרחית". סובצ'ק וגודקוב טענו כי המפלגה היא מפלגת אופוזיציה "נגד פוטין". חבריה מבקשים להשיג את פיטוריו של הנשיא המכהן של רוסיה ולדימיר פוטין, הסרת סנקציות והפסקת העימותים הצבאיים שבהן מעורב הצבא.

גודקוב אמר כי המטרה העיקרית של המפלגה יהיה השגת מושב בפרלמנט - בבחירות לפרלמנט בשנת 2021. Gudkov גם ציין כי בין יוזמות המפלגה במקרה של קבלת מושב יהיה ביטולו של סעיף 282 של הקוד הפלילי של הפדרציה הרוסית "אודות הקיצוניות", כמו גם חיזוק הבקרה הפרלמנטרית על רשויות אכיפת החוק. כנס הייסוד של "מפלגת שינוי", התקיים ב-23 ביוני 2018.

## קישורים חיצוניים

* 

## הערות שוליים

קטגוריה:מפלגות ליברליות
קטגוריה:רוסיה: מפלגות
קטגוריה:מפלגות שהוקמו ב-2013
נסיכות אנהלט-דורנבורג

**נסיכות אנהלט-דורנבורג** הייתה ענף זוטר של בית אסקניה, אשר הייתה ממוקמת בגרמניה, והתקיימה בין השנים 1667–1742.

## היסטוריה
בשנת 1667 מת יוהאן השישי, נסיך אנהלט-צרבסט, ובעקבות כך חולקה נחלתו בין בניו: קרל ירש את נסיכות אנהלט-צרבסט, אנטון גינטר ירש את נסיכות אנהלט-מיהלינגן, ואילו יוהאן לודוויג הראשון ירש את נסיכות אנהלט-דורנבורג. לאחר מותו של יוהאן לודוויג הראשון בשנת 1704, ירשו אותו חמשת בניו במשותף. בשנת 1742 מת יוהאן אוגוסט, נסיך אנהלט-צרבסט ללא ילדים, ויוהאן לודוויג השני וכריסטיאן אוגוסט ירשו גם את נסיכות אנהלט-צרבסט. בתחילה שלט יוהאן לודוויג השני בצרבסט, בעוד כריסטיאן אוגוסט נשאר בשטטין, אולם בשנת 1746 מת יוהאן לודוויג, וכריסטיאן אוגוסט נאלץ לעבור לצרבסט.

## נסיכי אנהלט-דורנבורג
* יוהאן לודוויג הראשון 1667–1704
* יוהאן לודוויג השני 1704–1742
* יוהאן אוגוסט 1704–1709
* כריסטיאן לודוויג 1704–1710
* יוהאן פרידריך 1704–1742
* כריסטיאן אוגוסט 1704–1742

קטגוריה:מדינות לשעבר באירופה
קרל אליגר

**קרל ריצ'רד גוסטאב אליגר** (7 במרץ 1901 - 31 באוקטובר 1977) היה תאולוג גרמני פרוטסטנטי.

## ביוגרפיה
אליגר נולד בהפנס (היום חלק מוילהלמסהאפן). קיבל דוקטורט מאוניברסיטת מינסטר בשנת 1927 והוסמך להוראה  אוניברסיטאית (Habilitation) בשנת 1929. בשנת 1934 הוא מונה לעוזרו של אלברכט אלט באוניברסיטת לייפציג והחל משנת 1937 היה מרצה בפקולטה לתאולוגיה של אוניברסיטת טיבינגן. בשנת 1950 מונה  שם לפרופסור בקתדרה לתנ"ך. בתפקיד זה כיהן עד צאתו לגמלאות בשנת 1968. הוא כתב מאמרים ופירושים שונים על ספרי התנ"ך. בין השאר הוא העלה השערות לגבי זיהוי אתרי התנ"ך. עוד בטרם החפירות בתל עירני הוא שיער עם גאלינג, בניגוד לעמדתו של ויליאם פוקסוול אולברייט שהייתה העמדה הרווחת, שתל עירני איננו גת  פלשתים, בגלל שטחו הקטן של החלק המוגבה של התל, ושיש לזהות את גת בתל צָפִית. לימים החפירות בתל חזקו את עמדתו שנהייתה העמדה המקובלת.  

בשנת 1966 הוציא לאור פירוש על ספר ויקרא בה טען שפרקי הקדושה בסוף הספר (ויקרא י"ז - כ"ו) מאוחרים לשאר הטקסטים של המקור הכהני, בניגוד לעמדה שרווחה עד אז שפרקי הקדושה קדומים לשאר הטקסטים של המקור הכהני. עמדתו אומצה על ידי רוב החוקרים בתחום. 

בין השנים 1977-1967 ערך את סדרת הביבלייה הבראיקה שטוטגרטנזיה, יחד עם וילהלם רודולף ואחרים.  

בהתעסקותו בספר ישעיהו טען אליגר, בניגוד לרבים מעמיתיו, לאחדות פרקי ישעיהו השלישי, ואף טען שהנבואה על עבד ה' בפרק נ"ג היא של ישעיהו השלישי.

## הערות שוליים

אליגר
קטגוריה:גרמנים שנולדו ב-1901
קטגוריה:גרמנים שנפטרו ב-1977
קונסטנטין, נסיך אוראניה-נסאו

**קונסטנטין, נסיך אוראניה-נסאו** (**Johan Friso van Oranje-Nassau**; נולד ב-11 באוקטובר 1969), הוא בנם השלישי של ביאטריקס, מלכת הולנד לשעבר ובעלה הנסיך קלאוס, ואחיהם של מלך הולנד, וילם-אלכסנדר, ושל הנסיך יוהאן-פריסו. הנסיך הוא הרביעי בסדר הירושה לכתר ממלכת ארצות השפלה.

## ביוגרפיה
הנסיך קונסטנטין נולד ב-11 באוקטובר 1969 באוטרכט, לקלאוס פון אמסברג ולביאטריקס, נסיכת אוראניה-נסאו, בתה של יוליאנה, מלכת הולנד. סנדקיו היו קונסטנטינוס השני, מלך יוון, אשווין, נסיך ליפה-ביסטרפלד, אקסל פון דם בוסשה, מקס קונסטאם וקורינה דה בופור-סינקי.

הנסיך קונסטנטין למד משפטים באוניברסיטת ליידן, הפך לעורך דין, ולאחר מכן עבד בבריסל במחלקת יחסי החוץ של הנציבות האירופית (האיחוד האירופי). לאחר מכן הוא המשיך לעבוד באיחוד האירופי בתפקידים שונים עד סוף שנת 1999, ובדצמבר 2000 הוא קיבל תואר שני במנהל עסקים בINSEAD בפונטנבלו, צרפת. לאחר מכן הוא עבד עבור קבוצת הבנק העולמי בוושינגטון, שם עבד עד סוף 2002 עבור משרד הייעוץ האסטרטגי בוז אלן המילטון בלונדון. מאז 2003 הוא עובד עבור מכון ראנד בבריסל, ובנוסף יש לו משרה חלקית במשרד החוץ ההולנדי בהאג.

הנסיך קונסטנטין כמעט ואינו משתתף באירועים ציבוריים בתפקידו כחבר בית המלוכה ההולנדי. כמו כן, הוא ספורטאי נלהב והוא נהנה מכדורגל, טניס, גולף וסקי, והתחביבים האחרים שלו כוללים ציור, בישול וקריאה.

## משפחתו
ב-16 בדצמבר 2000 התארס קונסטנטין עם פטרה לורנטיין ברינקהורסט, וב-17 במאי 2001 התחתנו השניים בהאג, וראש העיר ניהל את הטקס. כעבור יומיים נערך טקס החתונה הדתי, על ידי הכומר קרל טר לינדן. לבני הזוג נולדו 3 ילדים:
* אלואיז, רוזנת אוראניה-נסאו (נולדה ב-2002)
* קלאוס קזימיר, רוזן אוראניה-נסאו (נולד ב-2004)
* לאונור, רוזנת אוראניה-נסאו (נולדה ב-2006)

## אילן יוחסין

## קישורים חיצוניים

* 

קטגוריה:נסיכי אוראניה-נסאו
קטגוריה:אנשי עסקים
קטגוריה:בוגרי אוניברסיטת ליידן
קטגוריה:בוגרי המכון האירופאי ללימודי מנהל עסקים INSEAD
קטגוריה:בית אוראניה-נסאו
קטגוריה:הולנדים שנולדו ב-1969
מיס ביזלי (כלבה)

**מיס ביזלי** (באנגלית: **Miss Beazley**; 28 באוקטובר 2004 – 17 במאי 2014) הייתה כלבה שחורה מגזע סקוטיש טרייר, שהייתה בבעלות משפחת נשיאה ה-43 של ארצות הברית, ג'ורג' ווקר בוש, בתקופת נשיאותו. מיס ביזלי קרויה על שם דינוזאור מספר ילדים שיצא לאור בשנת 1956.. היא התגוררה בבית הלבן לצד כלב נוסף וחתולה אינדיה.

## ביוגרפיה
מיס ביזלי אומצה על ידי ג'ורג' ווקר בוש, לכבוד יום הולדתה של אשתו, הגברת הראשונה של ארצות הברית, לורה בוש. היא עברה להתגורר בבית הלבן ב-6 בינואר 2005, זמן קצר טרם הושבע ג'ורג' ווקר בוש בשנית לנשיאות ארצות הברית.

אביה של מיס ביזלי, קלינטון, היה אחיו למחצה של בארני, כלב נוסף מגזע סקוטיש טרייר שהתגורר בבית הלבן באותה עת. מיס ביזלי ובארני הפכו לחיות מחמד ידועות בבית הלבן. הם כיכבו, בין השאר, בסרטון שהפיק הבית הלבן לרגל חג המולד.

לאחר עזיבתו של ג'ורג' ווקר בוש את הבית הלבן, המשיכה מיס ביזלי להתגורר עמו, עד אשר נפטרה ב-17 במאי 2014, לאחר מאבק במחלת סרטן מסוג לימפומה. במרכז הנשיאותי ע"ש ג'ורג' ווקר בוש מצויים פסלי ברונזה שלה ושל בארני.

## קישורים חיצוניים

## הערות שוליים

קטגוריה:ג'ורג' ווקר בוש
קטגוריה:ארצות הברית: כלבים מפורסמים
קטגוריה:חיות מחמד נשיאותיות בארצות הברית
רפאל יהושע עזריאל

הרב **רפאל יהושע עזריאל** (י"ז בטבת ה'תרל"ה, 25 בדצמבר 1874 – י"ז באב ה'תשי"ט, 21 באוגוסט 1959) היה שד"ר, מנהל ישיבת "אוהל יעקב" בירושלים וממייסדי בית היתומים הספרדי בעיר.

## ביוגרפיה
נולד בירושלים ב-25 בדצמבר 1874 (י"ז בטבת ה'תרל"ה) לרחל ולרב אהרן עזריאל. כשנולד נקרא יהושע, ובילדותו נוסף לו השם רפאל. בגיל ארבע התייתם מאביו, והרב יעקב מאיר גידלו בביתו ולימים השיאו בשנת 1892 (ה'תרנ"ב) לבתו לבנה (לונה), יחד נולדו להם 6 ילדים, 2 בנים ו-4 בנות.

נמנה עם מנהלי ישיבת "אוהל יעקב" של חותנו, הרב יעקב מאיר, בירושלים, ובשנת 1903 (ה'תרס"ג) נמנה עם מייסדי בית היתומים הספרדי בעיר.

יצא מספר פעמים כשד"ר בשליחות מטעם כוללות חברון וירושלים ומוסדות נוספים לאלג'יריה ולמצרים. בשנת 1920 (ה'תר"ף) שהה בשליחות בתוניסיה מטעם כוללות ירושלים, ובשנת 1928 (ה'תרפ"ח) יצא בשליחות מטעם ישיבת "חיזוק תורה" לארצות הברית.

פרסם חלק מחידושיו בהמאסף.

הלך לעולמו ב-21 באוגוסט 1959 (י"ז באב ה'תשי"ט) ונטמן בהר המנוחות.

## קישורים חיצוניים
* 

## הערות שוליים

קטגוריה:ירושלים: רבנים
קטגוריה:אנשי היישוב הוותיק ילידי ארץ ישראל
קטגוריה:שד"רים
קטגוריה:אנשי ועד העדה הספרדית בירושלים
קטגוריה:יהודים הקבורים בהר המנוחות
קטגוריה:אנשי היישוב הוותיק ילידי ארץ ישראל במאה ה-19
קטגוריה:יהודים בארץ ישראל במחצית הראשונה של המאה ה-20
קטגוריה:ישראלים שנולדו ב-1874
קטגוריה:ישראלים שנפטרו ב-1959
ארסניי טודירש

**ארסניי טודירש** (ברומנית: **Arsenie Todiraș**; נולד ב-22 ביולי 1983) הוא זמר מולדובני.

## ביוגרפיה
טודירש נולד בקישינב. בשנת 2000 התקבל ללהקת O-Zone לאחר שחבר מקורי עזב את הלהקה, ב-2002 עבר ביחד עם חברי הלהקה ממולדובה לבוקרשט לצורכי קידום הקריירה המוזיקלית ושירם "Despre Tine" (אודותייך) נהפך ללהיט במדינה ובפברואר 2003 הגיעה השיר לראש דירוג מצעד הפזמונים במדינה. שירם המפורסם ביותר של הלהקה הוא "Dragostea din tei" שהיה המושמע ביותר בישראל ובצרפת באותה תקופה. ב-2005 הלהקה התפרקה והוא החל בקריירת יחיד בה התפרסם גם בכינוי "ארסניום".

ב-2006 נבחר לייצג את מולדובה באירוויזיון ביחד נטליה גורדיאנקו עם השיר "לוקה" מתוך 25 שירים שהתמודדו בקדם, בגמר האירוויזיון הם הגיעו למקום ה-20 עם 22 נקודות.

ב-2006 גם השתתף בעונה הראשונה של הגרסה הרומנית של "רוקדים עם כוכבים"; שם הגיע עד למקום השני. בשנה זו יצא גם אלבום הסולו הראשון שלו הנקרא "The 33rd Element". ב-2008 יצא שירו "Rumadai" שזכה להצלחה בגרמניה ובאוסטריה.

## קישורים חיצוניים

* אתרו הרשמי

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:זמרים מולדובנים
קטגוריה:משתתפי אירוויזיון 2006
קטגוריה:מתחרי רוקדים עם כוכבים
קטגוריה:מהגרים לרומניה
קטגוריה:נציגי מולדובה באירוויזיון
קטגוריה:ילידי 1983
מתילדה לודוביקה, נסיכת בוואריה

**מתילדה לודוביקה, נסיכת בוואריה** (; 30 בספטמבר 1843 - 18 ביוני 1925) הייתה נסיכה בווארית מבית ויטלסבאך.

## ביוגרפיה
מתילדה נולדה בטירת פוסנהופן שבממלכת בוואריה. אביה היה מקסימיליאן יוזף, דוכס בבוואריה ואמה הייתה לודוביקה, נסיכת בוואריה. סבה מצד האם היה מקסימיליאן הראשון יוזף, מלך בוואריה. ילדותה עברה עליה בטירת פוסנהופן שליד אגם סטרנברג, אשר אותה רכש אביה. אחותה הגדולה הייתה אליזבת "סיסי", אשר נישאה לפרנץ יוזף הראשון, קיסר אוסטריה. ב-1859 נישאה אחותה מריה סופיה לפרנצ'סקו השני, מלך שתי הסיציליות. 

ב-5 ביוני 1861 נישאה מתילדה לאחיו, לואיג'י, רוזן טראני. מכיוון שלפרנצ'סקו לא היו ילדים, לואיג'י היה יורש העצר של ממלכת שתי הסיציליות. ב-1861 נכבשה הממלכה בידי כוחותיו של ג'וזפה גריבלדי במהלך מסע האלף, וסופחה לממלכת סרדיניה. מתילדה ובעלה איבדו את תואריהם. ב-15 בינואר 1867 נולדה בתם היחידה: מריה תרזה, נסיכת בורבון-שתי הסיציליות.

בשנים הראשונות לנישואיה, ניהלה מתילדה רומן עם הדיפלומט הספרדי סלבדור ברמודיז דה קסטרו, הדוכס מריפלדה וסנט לוסיה. ב-20 בינואר 1864 היא ילדה לו בת אחת בווילה פארנזינה. הבת נשלחה מיד לאחר לידתה לברייטון שם גודלה בידי משפחת אביה, ומאז לא ראתה את אמה. רק ב-1879 היא אומצה כחוק על ידי אביה, ומאוחר יותר קיבלה את התואר "הדוכסית מסנט לוסיה" ונישאה לבן אצולה ספרדי. 

מתילדה ולואיג'י נותרו חברים במשפחת המלוכה הגולה של ממלכת שתי הסיצליות, ולואיג'י המשיך להחזיק בתואר הרשמי של יורש העצר. לואיג'י נפטר בפריז ב-1886, ומתילדה לא נישאה שוב לאחר מותו. 

היא נפטרה במינכן ב-18 ביוני 1925, בגיל 81.

## אילן יוחסין

## קישורים חיצוניים

קטגוריה:בית ויטלסבאך
קטגוריה:נסיכות בוואריה
קטגוריה:ילידות 1843
קטגוריה:גרמנים שנולדו ב-1843
קטגוריה:נפטרות ב-1925
קטגוריה:גרמנים שנפטרו ב-1925
חלזונות עילאיים

[ממוזער|[סולמית יקרה]]
[ממוזער|[סגולית מבהיקה]]
**חלזונות עילאיים** (שם מדעי: Caenogastropoda) הוא ענף פילוגנטי של חלזונות הכולל את מרבית החלזונות הימיים שמאופיינים בזימים ומכסה קונכייה (גולל, אופרקולום), וכן מספר קטן של חלזונות מים מתוקים וחלזונות יבשה. ענף זה נטבע ב-1960. פירוש השם הוא "חלזונות חדשים" או "חלזונות עדכניים" (recent), אך כדי לא לבלבל עם הענף Neogastropoda, ומאחר שהוא כולל גם מינים מתקופת הקרבון (לפני כ-350 מיליון שנה), הוחלט לתרגמו כ"חלזונות עילאיים".

החלזונות בענף זה מאופיינים בפיתול של מערכת העצבים והזימים, וכוללים מינים רבים שהיו בתת-מחלקה קדם-זימאים (Prosobranchia), שהתגלתה כלא מונופילטית. עוד מאפיינים הם עלייה יחידה בלב וזוג יחיד של עלעלי זימים.

נכון ל-2005, ענף זה כולל את הענפים הבאים:
* ענף Sorbeoconcha, הכולל את רוב המינים של החלזונות המפותחים
* ענף Hypsogastropoda, הכולל את החלזונות החדשים (Neogastropoda)
* ענף Architaenioglossa

## מיון

המיון לפי יוסף הלר, 2011:
* על-משפחה מגדלים Cerithiodae
** משפחה טוריתיים Turritellidae
* על-משפחה צינורירים Vermetoidea
* על-משפחה סטרומבוסים Stromboidea
* על-משפחה קונכיתאבן Xenophoroidea
* על-משפחה כיפוניות Calyptroidea
* על-משפחה חופיות Littorinoidea
* על-משפחה פי-כושים Cypraeoidea
* על-משפחה פיוניות Lamellarioidea
* על-משפחה חביונות Tonnoidea
* על-משפחה טבוריות Naticoidea
* על-משפחה חלזונות-רחף Heteropoda
* על-משפחה סגוליות Janthinoidea
** משפחה סולמיים Epitonidae
* על-משפחה גזלנים Eulimoidea
* על-משפחה כישורים Buccinoidea
* על-משפחה ארגמונים Muricoidea
* על-משפחה ערפדיות Cancellaroidea
* על-משפחה חרוטים Conoidea

## רשימת מינים חלקית

המינים עצמם מופיעים ב*[[כתב נטוי]]*.
* Sorbeoconcha
** סולמיתיים
*** סולמית (Epitonium)
**** *[[סולמית יקרה]]* ו *[[סולמית סתומה]]*
** טוריתיים
*** טורית (Turritella)
**** *[[טורית מקדחית]]* ו *[[טורית מקלונית]]*
** *[[מגדלית הנחלים]]*
* Hypsogastropoda
** Neogastropoda
*** *[[חלזון פלך ענקי]]*
*** *[[חרוטון ארסי]]*
** Littorinimorpha
*** *[[חצוצרה אצילה]]* ו *[[חצוצרת הים]]*
*** *[[חופית מנוקדת]]*
*** *[[פי-הכושי (חילזון)|פי-הכושי]]*
** Neotaenioglossa
*** *[[סגולית מבהיקה]]* ו *[[סגולית דו-גונית]]*
*** *[[צינוריר בונה]]*
* Architaenioglossa
** תפוחון
** ביתניה

## גלריה של מינים מייצגים

120x120px 120x120px 120x120px 120x120px 120x120px 120x120px 120x120px

## קישורים חיצוניים

* 

## הערות שוליים

*
משה אשר

**משה אשר** (נולד בשנת 1965) כיהן כמנהל רשות המסים בישראל בשנים 2013–2018.
בהכשרתו הוא כלכלן, חשבונאי, משפטן ובעל תואר שני במשפטים ובמנהל עסקים.

## ביוגרפיה

משה אשר נולד וגדל בגבעתיים, לאם מורה ואב הנדסאי, ולו שני אחים. שירת בצה"ל כקצין מודיעין ביחידה 8200.

הוא בעל תואר ראשון בכלכלה וחשבונאות מאוניברסיטת תל אביב, תואר ראשון ושני במשפטים מאוניברסיטת תל אביב ותואר שני במינהל עסקים מהמרכז הבינתחומי הרצליה. הוסמך כרואה חשבון וכעורך דין.

בשנת 1991 החל לעבוד ברשות המיסים כמפקח מס בפקיד שומה פתח תקווה. בשנים 1996-1999 עבד בחטיבת השומה ובלשכה המשפטית של רשות המיסים, 1999–2005 היה יועץ למנהלי רשות המיסים. לאחר מכן היה מנהל היחידה המקצועית בהנהלת רשות המיסים. בשנים 2006–2012 היה פקיד שומה למפעלים גדולים (פשמ"ג).

ועדת איתור, שהוקמה לשם איוש תפקיד מנהל רשות המיסים, המליצה למנות את אשר לתפקיד, אך שר האוצר, יובל שטייניץ, החליט לדחות את המלצת הוועדה, והורה כי יש לבחון מחדש את תנאי הסף הנדרשים לתפקיד, ולאחר מכן להקים ועדת איתור חדשה. אשר עתר לבג"ץ נגד החלטות אלה. עתירתו התקבלה, ובג"ץ הורה לשר האוצר להביא את המלצת הוועדה למנות את אשר לפני ממשלת ישראל.

באפריל 2012 מונה למשנה למנהל רשות המיסים, תוך החלטת ממשלה למנותו כעבור שנה למנהל רשות המיסים.

ב-18 במרץ 2013 החל לכהן כמנהל רשות המיסים. כחלק ממלחמתה של רשות המיסים בהון השחור קידם צעדים אחדים:
* מבצע של גילוי מרצון, שבו התאפשר לנישומים להצהיר על הון שלא דווח, ולשלם את המס החל עליו, ובכך להימנע מהליך פלילי.
* ליותר מ-100,000 תושבים בעלי יותר מדירה אחת נשלחו מכתבים המבקשים מהם להצהיר על הכנסותיהם משכר דירה.
* איסוף מידע רב על נכסים של ישראלים בחו"ל, בין היתר לפי מסמכי פנמה.
* שיתוף פעולה עם בנקים בחו"ל, לחשיפת הון שחור של ישראלים בחשבונות בנקים בחו"ל.
* הכנסת עבירות המס לחוק איסור הלבנת הון, כך שיתאפשרו חילוט נכסים וענישה חמורה יותר.
* חקיקת חוק לצמצום השימוש במזומן.
אשר ניסה להוביל לביטולו של הפטור מדיווח על הכנסות בחו"ל שניתן לעולה חדש ולתושב חוזר ותיק במסגרת תיקון מס' 168 לפקודת מס הכנסה (שנודע בשם "חוק מילצ'ן"), אך לא הצליח בכך.

בתקופת כהונתו פעלה רשות המיסים לצמצום הכדאיות בניהולן של "חברות ארנק" לרבות משיכות כספים של בעלי שליטה מחברות בשליטתן, תוך מתן הקלת מס בהוראת שעה, שהביאה לחלוקת דיבידנדים מחברות אלה בסכום של 40 מיליארד ש"ח, תוך תשלום מס הכנסה על דיבידנדים אלה. כמו כן נערכה רשות המיסים לגביית מס ריבוי דירות, שבסופו של דבר בוטל לפני שהחלה גבייתו.

השיפור בגביית המיסים אפשר לשרי האוצר לקדם צעדים של הפחתת מיסים, ובפרט מס הכנסה ומכס.

ב-17 במרץ 2018 סיים את כהונתו כמנהל רשות המיסים.

## חיים אישיים
משה אשר נשוי לסיגל, מנהלת הכספים של מכון ברוקדייל של הג׳וינט, ואב לבת ובן. מתגורר במבשרת ציון

## קישורים חיצוניים

* 
* מנהל רשות המיסים - משה אשר, באתר משרד האוצר

## הערות שוליים

קטגוריה:מנהלי רשות המיסים בישראל
קטגוריה:בוגרי אוניברסיטת תל אביב
קטגוריה:בוגרי אוניברסיטת תל אביב: משפטים
קטגוריה:בוגרי המרכז הבינתחומי הרצליה
קטגוריה:ישראלים שנולדו ב-1965
TV8 (טורקיה)

**TV8** הוא ערוץ טלוויזיה טורקי שהחל לשדר ב-22 בפברואר 1999. הערוץ משדר תוכניות בידור, מוזיקה, תחרויות, ספורט וחדשות.

## היסטוריה
הערוץ עלה לשידור ב-22 בפברואר 1999, והצטרף לרשימת הערוצים הארציים בטורקיה בשנת 2003 על ידי שינוי הלוגו והפורמט שלו. הערוץ החל לשדר חדשות בשנת 2005.

החל משנת 2013 הוא מהוו החלק של תאגיד מדיה בבעלות אג'ון איליג'אלי. בספטמבר 2013 הציג הערוץ סמליל חדש, שהיה בשימוש במשך שנה אחת בלבד, ובחודש אוגוסט 2014 העלה הערוץ סמליל חדש ובו הספרה 8 בצבע כסף והגדלת האותיות TV.

## תוכניות טלוויזיה
לצד תוכניות נוספות, הערוץ משדר את הגרסאות הטורקיות של The Voice, הישרדות, אוטופיה וGot Talent.

מאז 1999 עד 2013 שידר הערוץ מגזינים חדשותיים שונים, וכמו כן שידר הערוץ מהדורת חדשות. בשנת 2013 לאחר רכישת הערוץ הוחלט להוריד את כל תוכניות האקטואליה בערוץ על מנת ליצור ערוץ בידור ללא חדשות כלל, ועקב כך כל עובדי מערכת החדשות של הערוץ איבדו את מקור פרנסתם. כל תוכניות הספורט, למעט שתיים בלבד, הוסרו גם הן מלוח השידורים.

## אירועי ספורט המשודרים בערוץ
הערוץ משדר אירועי ספורט שונים, ובהם:
* 2016: עונת 2015/2016 ב-NBA
* 2016: עונת 2016/2017 בפרמייר ליג

## קישורים חיצוניים

* 

## הערות שוליים

קטגוריה:ערוצי טלוויזיה
קטגוריה:טורקיה: תקשורת
סקוט סטירני

**סקוט א. סטירני** (באנגלית: ** Scott A. Stearney**) (21 באוקטובר 1960 – 1 בדצמבר 2018) היה קצין בדרגת תת-אדמירל בצי ארצות הברית, בתפקידו האחרון שירת כמפקד הצי החמישי.

## ביוגרפיה
סטירני גדל בשיקגו. ב-1982 סיים תואר ראשון בכלכלה באוניברסיטת נוטרדאם. בסיום לימודיו התגייס לצי ארצות הברית ובאפריל 1984 סיים קורס טיס. הוא היה בעל תואר שני באסטרטגיית משאבים לאומיים מהאוניברסיטה לביטחון לאומי.

סטירני שירת כטייס F/A-18 הורנט בהצבות מבצעיות בטייסת 87 ובטייסת 136. הוא פיקד על טייסת 131 ועל כנף 7 שהוצבה בנושאת המטוסים "דווייט אייזנהאואר", השתתף במלחמת המפרץ, במלחמת אפגניסטן ובמלחמת עיראק. סטירני הדריך בבית הספר לטיסה קרבית של צי ארצות הברית ("טופ גאן"). במהלך שירותו צבר למעלה מ-4500 שעות טיסה וביצע למעלה מ-1,000 נחיתות על נושאות מטוסים. הוא שימש עוזרו של ראש המבצעים הימיים ושירת בתפקידי מטה בפיקוד המשולב ובפיקוד כוחות הצי.

לאחר שקודם לדרגת אדמירל משנה שירת בפיקוד התובלה של ארצות הברית, ב-2013 מונה למפקד כוח התקיפה 4 וכוח ההיערכות של פיקוד כוחות הצי. ב-2014 מונה למפקד אגף פיתוח הלוחמה של הצי. במאי 2016 מונה לקצין המבצעים של פיקוד מרכז של ארצות הברית.

במאי 2018 מונה למפקד הצי החמישי בדרגת תת-אדמירל.

ב-1 בדצמבר 2018 נמצא מת במשרדו בבחריין. חקירת מותו קבעה כי מדובר בהתאבדות.

סטירני היה נשוי ואב לשניים.

## קישורים חיצוניים

* ביוגרפיה באתר הצי
* 

## הערות שוליים

קטגוריה:אדמירלים בצי ארצות הברית
קטגוריה:אמריקאים מעוטרי אות לגיון ההצטיינות
קטגוריה:מעוטרי מדליית האוויר
קטגוריה:טייסי צי ארצות הברית
קטגוריה:מפקדי הצי החמישי של ארצות הברית
קטגוריה:מתאבדים: אנשי צבא
קטגוריה:מתאבדים אמריקאים
קטגוריה:מלחמת המפרץ: אישים
קטגוריה:בוגרי האוניברסיטה לביטחון לאומי
קטגוריה:אנשי הכוחות המזוינים של ארצות הברית במלחמת אפגניסטן
קטגוריה:אמריקאים שנולדו ב-1960
קטגוריה:אמריקאים שנפטרו ב-2018